Ντανιέλ Καμπλάν Ντινκάν

Ο Ντανιέλ Καμπλάν Ντινκάν (Daniel Kablan Duncan, γεννήθηκε στις 30 Ιουνίου 1943) είναι πολιτικός από την Ακτή Ελεφαντοστού και πρώτος αντιπρόεδρος της χώρας από τις 10 Ιανουαρίου 2017 ως τις 13 Ιουλίου 2020. Υπηρέτησε δύο φορές ως πρωθυπουργός της χώρας από τις 11 Δεκεμβρίου 1993 ως τις 24 Δεκεμβρίου 1999 και ξανά από τις 21 Νοεμβρίου 2012 ως τις 10 Ιανουαρίου 2017. Ήταν υπουργός Εξωτερικών από τον Ιούνιο του 2011 ως το Νοέμβριο του 2012. Ανήκει στο Δημοκρατικό Κόμμα"Former Ivorian foreign minister named PM: official", AFP, 21-11-2012..

 Πολιτική σταδιοδρομία 
 Πρωθυπουργίες
Διορίστηκε για πρώτη φορά πρωθυπουργός μετά το θάνατο του προέδρου Φελίξ Ουφουέ-Μπουανί στις 7 Δεκεμβρίου 1993 και τη συνακόλουθη παραίτηση του πρωθυπουργού Αλασάν Ουαταρά έπειτα από διαμάχη για την προεδρία. Ο Ντινκάν είχε υπηρετήσει ως υπουργός Οικονομικών επί πρωθυπουργίας του Ουαταρά και παρέμεινς στο χαρτοφυλάκιό του όταν έγινε ο ίδιος πρωθυπουργός. Υποσχέθηκε να συνεχίσει την πολιτική λιτότητας και ιδιωτικοποιήσεων του προκατόχου του."Côte d'Ivoire's premier calls for continuing austerity plans", The Journal of Commerce, 20-12-1993.

Ο Ντινκάν παρέμεινε πρωθυπουργός ως την ανατροπή του προέδρου Ανρί Κονάν Μπεντιέ με στρατιωτικό πραξικόπημα στις 24 Δεκεμβρίου 1999.

Την 1η Ιουνίου 2011 διορίστηκε από τον πρόεδρο Ουαταρά στο αξίωμα του υπουργού Εξωτερικών. Έπειτα από θητεία 1 έτους, διορίστηκε πρωθυπουργός στη θέση της Ζανό Αουσού-Κουαντιό στις 21 Νοεμβρίου 2012. Την επομένη ανακοίνωσε τη σύνθεση της κυβέρνησης του. Εκτός από πρωθυπουργός ανέλαβε και υπουργός Οικονομίας και Οικονομικών. Στο μεταξύ ο υπουργός Οικονομικών της προηγούμενης κυβέρνησης, Σαρλ Κόφι Ντιμπί, αντικατέστησε τον Ντινκάν ως επικεφαλής του υπουργείου Εξωτερικών."PM takes finance portfolio in new Ivorian government" , Reuters, 22-11-2012.

Έπειτα από την επανεκλογή του προέδρου Ουαταρά τον Οκτώβριο του 2015, ο Ντινκάν και η κυβέρνησή του παραιτήθηκαν στις 6 Ιανουαρίου 2016, όμως ο Ουαταρά αμέσως επαναδιόρισε τον Ντινκάν στην πρωθυπουργία.Evelyne Aka, "Ivory Coast government resigns but PM stays", Agence France-Presse, 6-1-2015.

 Αντιπρόεδρος 
Μετά τη διεξαγωγή των βουλευτικών εκλογών του 2016, ο Ντινκάν υπέβαλε την επίσημη (pro forma) παραίτησή του στις 9 Ιανουαρίου 2017. Ο πρόεδρος Ουαταρά τον διόρισε ως υπηρεσιακό πρωθυπουργό μέχρι την αντικατάστασή του. Στη συνέχεια (10 Ιανουαρίου), ο Ντινκάν διορίστηκε Αντιπρόεδρος της Ακτής Ελεφαντοστού, θέση που θεσπίστηκε με το σύνταγμα του 2016. Νέος πρωθυπουργός διορίστηκε ο Αμαντού Γκον Κουλιμπαλί."Ivory Coast's Ouattara names close ally as new vice-president", Reuters, 10 Ιανουαρίου 2017.

Παραπομπές

Κατηγορία:Πρωθυπουργοί της Ακτής Ελεφαντοστού